Kórinthos

Kórinthos eli Korintti () on Kreikan kaupunki ja samanniminen kunta (Δήμος Κορινθίων, Dímos Korinthíon), joka sijaitsee Korinthian alueyksikössä Peloponnesoksen alueella. Kaupunki on Korinthian hallinnollinen keskus. Koko kunnan pinta-ala on 611,02 neliökilometriä ja väkiluku 58 192. Varsinaisen Kórinthoksen kaupungin väkiluku on 30 176 (vuonna 2011).

Kórinthos on perinyt nimensä antiikin ajan Korintin kaupungilta, joka sijaitsi noin kuusi kilometriä lounaaseen nykyisestä Kórinthoksen kaupungista. Kórinthos sijaitsee Korintinlahden kaakkoispäässä Korintin kannaksen länsirannalla.

 Historia 
 Esihistoria ja antiikki 

Korintin seutu on ollut asuttu viimeistään neoliittisella kaudella. Mykeneläisellä pronssikaudella Korintti oli jo merkittävä keskus, vaikkakin jäi suuremman Argoksen varjoon. Kreikkalaisessa mytologiassa kaupunkiin liittyvät muun muassa Sisyfoksen, Bellerofonin ja Pegasoksen sekä Medeian tarut.

pienoiskuva|vasen|Antiikin Korintin rauniot, taustalla kaupungin linnavuori Akrokorintti.
Antiikin aikana arkaaisella ja klassisella kaudella Korintti oli yksi Kreikan merkittävimpiä kaupunkivaltioita ja kauppakaupunkeja erityisesti keskeisen sijaintinsa vuoksi, sillä se hallitsi Korintin kannasta ja näin alueen liikennettä sekä kannasta pitkin että sen poikki. Tyranni Periandros rakennutti kannaksen yli Diolkoksen eli rampin, jota pitkin laivat voitiin vetää kannaksen yli. Näin niiden ei tarvinnut kiertää koko Peloponnesosta.

Antiikin Korintin linnavuori Akrokorintti oli kreikkalaisista akropoliista suurin. Korintin kaupunki oli myös kooltaan yksi Kreikan suurimpia. Kaupungilla oli kaksi satamaa, Lekhaion ja Kenkhreai. Kaupungissa kehitettiin muun muassa kolmisoudut sekä korinttilainen pylväsjärjestelmä. Korintilla oli merkittävä osa persialaissodissa suuren laivastonsa ansiosta. Myöhemmin se oli useimmiten Spartan liittolainen Ateenaa vastaan. Peloponnesolaissodan yksi syy oli Ateenan ja Korintin välinen riita, joka koski Korintin koloniaa Korkyraa.

Makedonialaisten vallattua Kreikan Korintti oli Korintin liiton keskus. Roomalaiset tuhosivat Korintin vuonna 146 eaa. ja perustivat sen uudelleen siirtokuntanaan vuonna 44 eaa. Roomalaisella ajalla kaupunki toimi Achaean provinssin pääkaupunkina ja nousi silloin uuteen kukoistukseen. Jo roomalaisella ajalla kannaksen poikki yritettiin kaivaa kanavaa. 

 Nykyinen kaupunki 

Bysanttilaisella ajalla vanhan Korintin asutus taantui, mutta kaupunki oli muun muassa tärkeä silkkiteollisuuden keskus. Akrokorintti säilyi merkittävänä linnoituksena. Se oli käytössä myös vuonna 1459 alkaneen osmanivallan aikana. Linnavuoren turkkilaiset antautuivat Kreikan armeijalle vuonna 1822, ja alueesta tuli osa uutta Kreikan valtiota.

pienoiskuva|vasen|Kórinthoksen kaupunkia.
Korintin alueella oli suuri maanjäristys 9. helmikuuta 1858, jolloin kaupungin antiikin ajalta periytynyt paikka hylättiin. Uusi, nykyinen Kórinthoksen kaupunki perustettiin Korintinlahden rannalle noin kuusi kilometriä koilliseen vanhasta paikasta. Samalla uudessa kaupungissa päätettiin käyttää uusinta kaupunkisuunnittelua ja nykyaikaista asemakaavaa. Antiikin aikaiselle paikalle jäi pienempi asutus, joka tunnetaan nykyisin Archaía Kórinthoksen kylänä. Antiikin Korintin rauniot, kuten Apollonin temppelin jäänteet, ovat sen merkittävimmät nähtävyydet Antiikin Korintin arkeologisen museon ohella.

Kauan suunniteltu Korintin kanava, jonka länsipää sijaitsee pari kilometriä kaupungista itään, valmistui vuonna 1893. 1900-luvun alussa Kórinthoksessa asui noin 5 000 asukasta. Kaupunki kärsi pahoja vaurioita maanjäristyksessä myös 22. huhtikuuta 1928. Tuon jälkeen kaupunki rakennettiin uudelleen niin, että talot kestäisivät järistyksiä paremmin. Vuoden 1981 maanjäristyksessa vauriot jäivätkin pienemmiksi.

Nykyinen Kórinthoksen kunta muodostui, kun Kórinthos, Ássos-Léchaio, Saronikós, Solygeía ja Tenéa yhdistyivät vuoden 2011 alussa Kallikrates-suunnitelman mukaisesti.

 Kunnan osat 

Vuoden 2011 kuntauudistuksesta lähtien Kórinthoksen kunta muodostuu viidestä kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:

 Kunnallis­yksikkö Kylä- tai kaupunki­yhdys­kunta Kylä, kaupunki tai muu asutus Väkiluku (2011) Ássos-Léchaio Ássos Agía Marína 110 Ássos 1 916 Veliniátika 15 Káto Ássos Káto Ássos 693 Léchaio Léchaio 2 643 Perigiáli Perigiáli 1 616 Yhteensä: 6 993 Kórinthos Archaía Kórinthos Archaía Kórinthos 1 939 Archaío Limáni 979 Examília Ágios Kosmás 83 Dáfni 61 Examília 1 810 Pyhän Kolminaisuuden luostari (Moní Agías Triádos) 135 Káto Examília 816 Kórinthos Kórinthos 30 176 Solomós Bekiánika 74 Solomós 743 Xylokériza Agía Paraskeví 68 Ágios Dimítrios 71 Kechriés 238 Panórama 61 Thymarióna 29 Xylokériza 849 Yhteensä: 38 132 Saronikós Ágios Ioánnis Ágios Ioánnis 375 Athíkia Alamánnos 170 Athíkia 1 834 Taksiarkkien luostari (Moní Taxiarchón) 34 Galatáki Áno Almyrí 35 Galatáki 438 Káto Almyrí 703 Loutrá Oraías Elénis 1 145 Néa Almyrí 24 Ntrássa 41 Rytó 110 Thyméli 9 Katakáli Arakoúkia 77 Katakáli 106 Sideróna 31 Vlasaíika 128 Yhteensä: 5 260 Solygeía Angelókastro Angelókastro 376 Kórfos Ágios Pétros 20 Ílios 17 Kávos 14 Kórfos 287 Sofikó Ágios Vlássis 38 Fragkolímano 9 Kiourkáti 48 Pyhän Marinan luostari (Moní Agías Marínis) 31 Pefkáli 204 Sofikó 1 679 Yhteensä: 2 723 Tenéa Agionóri Agionóri 319 Ágios Vasíleios Ágios Vasíleios 1 264 Chiliomódi Chiliomódi 1 699 Klénia Klénia 777 Koutalás Koutalás 215 Mapsós 174 Spathovoúni 357 Stefáni Stefáni 279 Yhteensä: 5 084 Yhteensä: 58 192

 Lähteet 

 Aiheesta muualla 

 Δήμος Κορινθίων. Kórinthoksen kunnan verkkosivut. 

*